b'\n_START_ARTICLE_\nLurdeso radioelektronin\xc4\x97s \xc5\xbevalgybos centras\n_START_PARAGRAPH_\nLurdeso radioelektronin\xc4\x97s \xc5\xbevalgybos centras, LRE\xc5\xbdC\xc2\xa0\xe2\x80\x93 svarbus tarybinis, o v\xc4\x97liau Rusijos radioelektronin\xc4\x97s \xc5\xbevalgybos (radijo sekimo) centras Lurdese (pietinis Kubos sostin\xc4\x97s Havanos priemiestis). Centras veik\xc4\x97 1962\xe2\x80\x932001\xc2\xa0m. Rusijos spauda prane\xc5\xa1a, kad centras v\xc4\x97l \xc4\x97m\xc4\x97 veikti 2012\xc2\xa0m. gegu\xc5\xbe\xc4\x97s 11 d._NEWLINE_LRE\xc5\xbdC buvo did\xc5\xbeiausias Rusijos Federacijos I\xc5\xa1orin\xc4\x97s \xc5\xbevalgybos tarnybos centras ne Rusijos teritorijoje. Jis buvo ma\xc5\xbeiau kaip 160\xc2\xa0km nuo Key West salos Floridos s\xc4\x85siauryje, esan\xc4\x8dios JAV teritorija. Centro teritorijos plotas 73\xc2\xa0km\xc2\xb2.\n_START_SECTION_\nIstorija\n_START_PARAGRAPH_\nCentro statybos buvo prad\xc4\x97tos 1962\xc2\xa0m. liepos m\xc4\x97nes\xc4\xaf. 2001\xc2\xa0m. spalio m\xc4\x97n, centro veikla buvo nutraukta, pastatai apleisti, o v\xc4\x97liau rekonstruoti, kad juose b\xc5\xabt\xc5\xb3 \xc4\xafkurtas Informacijos moksl\xc5\xb3 universitetas._NEWLINE_\xc5\xa0altojo karo \xc4\xafkar\xc5\xa1t\xc4\xaf centre dirbo vir\xc5\xa1 1500 KGB, GRU, Kubos DGI (\xc5\xbevalgybos direktorato), kit\xc5\xb3 Var\xc5\xa1uvos sutarties valstybi\xc5\xb3 \xc5\xbevalgyb\xc5\xb3 technik\xc5\xb3, in\xc5\xbeinieri\xc5\xb3, operatyvinink\xc5\xb3. 2000\xc2\xa0m. buvo prane\xc5\xa1im\xc5\xb3, kad Kinija pasira\xc5\xa1\xc4\x97 sutart\xc4\xaf su Kuba d\xc4\x97l centro panaudojimo Kinijos \xc5\xbevalgybos reikalams._NEWLINE_Centras ne syk\xc4\xaf buvo modernizuotas. Jisai gal\xc4\x97davo perimti signalus i\xc5\xa1 JAV palydovinio ry\xc5\xa1io, ant\xc5\xbeemini\xc5\xb3 telekomunikacini\xc5\xb3 kabeli\xc5\xb3, NASA skryd\xc5\xbeio valdymo centro Floridoje ry\xc5\xa1i\xc5\xb3 sistemos ir t. t. 1993\xc2\xa0m. Kubos gynybos ministras Raulis Kastras parei\xc5\xa1k\xc4\x97, kad Rusija apie 75% \xc5\xbevalgybini\xc5\xb3 duomen\xc5\xb3 surenka naudodama Lurdeso centr\xc4\x85.\n_START_SECTION_\nPotarybinis laikotarpis\n_START_PARAGRAPH_\nXX a. 10-t\xc4\x85 de\xc5\xa1imtmet\xc4\xaf baz\xc4\x97je nuolat buvo apie t\xc5\xabkstant\xc4\xaf Rusijos specialist\xc5\xb3. RF kasmet i\xc5\xa1leisdavo vir\xc5\xa1 20 mlrd. rubli\xc5\xb3 centro i\xc5\xa1laikymui._NEWLINE_10-t\xc4\x85 de\xc5\xa1imtmet\xc4\xaf Rusija suabejojo ar verta palaikyti karines bazes u\xc5\xbesienyje. D\xc4\x97l 1998\xc2\xa0m. kriz\xc4\x97s bei l\xc4\x97to ekonomikos augimo 2000\xe2\x80\x932001\xc2\xa0m. 2001\xc2\xa0m. spalio 17 d. Rusijos prezidentas V. Putinas parei\xc5\xa1k\xc4\x97 apie Lurdeso centro u\xc5\xbedarym\xc4\x85._NEWLINE_V\xc4\x97liau, kartu su Lurdeso centru buvo u\xc5\xbedaryta ir Rusijos karin\xc4\x97 baz\xc4\x97 Kamrane (Vietnamas)._NEWLINE_Po 2004\xc2\xa0m. pablog\xc4\x97jus Rusijos santykiams su JAV Rusijos vadovyb\xc4\x97 galvojo atnaujinti centro veikl\xc4\x85 Lurdese, bet toks sprendimas tada nebuvo priimtas.'